CELEX: 32019D1280
Language: ro
Date: 2019-07-29 00:00:00
Title: Decizia de punere în aplicare (UE) 2019/1280 a Comisiei din 29 iulie 2019 privind recunoașterea cadrului juridic și de supraveghere al Mexicului ca fiind echivalent cu cerințele Regulamentului (CE) nr. 1060/2009 al Parlamentului European și al Consiliului privind agențiile de rating de credit (Text cu relevanță pentru SEE.)

30.7.2019   
               
               
                  RO
               
               
                  Jurnalul Oficial al Uniunii Europene
               
               
                  L 201/30
               
            
         DECIZIA DE PUNERE ÎN APLICARE (UE) 2019/1280 A COMISIEI
         din 29 iulie 2019
         privind recunoașterea cadrului juridic și de supraveghere al Mexicului ca fiind echivalent cu cerințele Regulamentului (CE) nr. 1060/2009 al Parlamentului European și al Consiliului privind agențiile de rating de credit
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1060/2009 al Parlamentului European și al Consiliului din 16 septembrie 2009 privind agențiile de rating de credit (1), în special articolul 5 alineatul (6),
         întrucât:
         
                     (1)
                  
                  
                     Potrivit articolului 5 alineatul (6) din Regulamentul (CE) nr. 1060/2009, Comisia poate adopta o decizie de echivalare, atunci când, prin cadrul juridic și de supraveghere al unei țări terțe, se asigură respectarea de către agențiile de rating de credit autorizate sau înregistrate în țara terță în cauză a unor cerințe legale obligatorii prevăzute în regulamentul respectiv și care fac obiectul unei supravegheri și unui control eficiente în țara terță în cauză.
                  
               
                     (2)
                  
                  
                     Scopul acestei decizii de echivalare este acela de a le permite agențiilor de rating de credit din Mexic, în măsura în care nu prezintă o importanță sistemică pentru stabilitatea sau integritatea financiară a piețelor financiare ale unuia sau mai multor state membre, să solicite certificare din partea Autorității Europene pentru Valori Mobiliare și Piețe (ESMA). Această decizie de echivalare oferă ESMA posibilitatea de a evalua agențiile de rating de credit în cauză în mod individual și de a acorda o scutire de la unele dintre cerințele organizaționale pentru agențiile de rating de credit active în Uniunea Europeană, inclusiv de la cerința privind prezența fizică în Uniunea Europeană.
                  
               
                     (3)
                  
                  
                     Pentru a fi considerat echivalent, cadrul juridic și de supraveghere al unei țări terțe trebuie să îndeplinească cel puțin cele trei condiții de la articolul 5 alineatul (6) din Regulamentul (CE) nr. 1060/2009.
                  
               
                     (4)
                  
                  
                     La 28 aprilie 2014, Comisia a adoptat Decizia de punere în aplicare 2014/247/UE (2), constatând îndeplinirea acestor trei condiții și considerând cadrul juridic și de supraveghere al Mexicului pentru agențiile de rating de credit drept echivalent cu cerințele Regulamentului (CE) nr. 1060/2009 în vigoare la momentul respectiv.
                  
               
                     (5)
                  
                  
                     Conform primei condiții prevăzute la articolul 5 alineatul (6) din Regulamentul (CE) nr. 1060/2009, agențiile de rating dintr-o țară terță trebuie să facă obiectul autorizării sau înregistrării și să fie supuse în permanență unei supravegheri și unor controale eficace. Cadrul mexican prevede ca o agenție de rating de credit să fie autorizată și supravegheată de către Comisia Bancară și pentru Valori Mobiliare din Mexic (Comisión Nacional Bancaria y de Valores, CNBV), pentru a putea funcționa și a furniza servicii de rating de credit. CNBV are competența de a investiga orice acțiuni sau aspecte care pot sau ar putea constitui o încălcare a legislației. CNBV are competența de a solicita orice tip de informații și de documente, de a efectua inspecții la fața locului și de a convoca orice persoană care ar putea contribui la investigație. Agențiile de rating de credit pot face obiectul excluderii, suspendării activității sau revocării autorizației, pe bază permanentă sau temporară. CNBV este abilitată să impună amenzi administrative. CNBV a instituit evaluări anuale ale conformității pentru agențiile de rating de credit înregistrate și, în cazurile necesare, a impus sancțiuni. Acordul de cooperare încheiat între ESMA și CNBV prevede schimbul de informații cu privire la măsurile de control și de supraveghere adoptate împotriva agențiilor de rating transfrontaliere.
                  
               
                     (6)
                  
                  
                     Potrivit celei de a doua condiții prevăzute la articolul 5 alineatul (6) din Regulamentul (CE) nr. 1060/2009, agențiile de rating de credit dintr-o țară terță trebuie să se supună unor norme legale obligatorii echivalente cu cele prevăzute la articolele 6-12 din Regulamentul (CE) nr. 1060/2009 și în anexa I la regulamentul respectiv. Cadrul juridic și de supraveghere din Mexic privind guvernanța corporativă impune agențiilor de rating obligația de a constitui un consiliu de administrație, alcătuit din maximum 21 de directori, din care cel puțin 25 % trebuie să îndeplinească cerințele de independență. Directorii independenți dispun, printre altele, de competența de a elabora politica și metodologiile de rating, de a asigura eficacitatea sistemului de control intern și de a monitoriza procesele de conformare și de guvernanță. Conflictele de interese trebuie identificate și eliminate și, dacă este cazul, responsabilul cu verificarea conformității trebuie să fie informat cu privire la orice conflict de interese potențial care ar putea influența ratingurile. Atunci când o agenție de rating identifică anumite conflicte de interese care ar putea influența ratingurile sale, aceasta trebuie să se abțină de la prestarea serviciilor. Cadrul juridic și de supraveghere din Mexic cuprinde cerințe organizaționale detaliate privind ținerea evidențelor și confidențialitatea și prevede că agențiile de rating își păstrează răspunderea deplină pentru activitățile externalizate. Entitățile care furnizează servicii de externalizare pentru agențiile de rating sunt, de asemenea, supuse supravegherii exercitate de CNBV. Agențiile de rating trebuie să instituie o funcție oficială de revizuire a metodologiilor și a modelelor de rating, iar cadrul Mexicului cuprinde o gamă largă de cerințe în materie de publicare cu privire la ratingurile de credit și la activitățile de rating. Prin urmare, cadrul juridic și de supraveghere din Mexic este considerat echivalent cu Regulamentul (CE) nr. 1060/2009 în ceea ce privește gestionarea conflictelor de interese, cerințele organizaționale, calitatea ratingurilor și a metodologiilor de rating, publicarea ratingurilor de credit și publicarea cu caracter general și în mod periodic a informațiilor cu privire la activitățile de rating de credit. Astfel, cadrul prevede o protecție echivalentă în materie de integritate, transparență, bună guvernanță a agențiilor de rating de credit și fiabilitate a activităților de rating de credit.
                  
               
                     (7)
                  
                  
                     Conform celei de-a treia condiții prevăzute la articolul 5 alineatul (6) din Regulamentul (CE) nr. 1060/2009, regimul de reglementare al unei țări terțe trebuie să împiedice intervenția autorităților de supraveghere și a altor autorități publice din țara terță respectivă asupra conținutului ratingurilor de credit și asupra metodologiilor. Conform Constituției Mexicului, autoritățile administrative pot acționa numai atunci când dispun de o autoritate sau o competență expresă prevăzută în legislația aplicabilă. Nu există nicio dispoziție legală prin care CNBV sau orice altă autoritate publică să fie abilitată să influențeze conținutul ratingurilor de credit sau metodologiile de rating.
                  
               
                     (8)
                  
                  
                     Cadrul juridic și de supraveghere al Mexicului îndeplinește în continuare cele trei condiții prevăzute inițial la articolul 5 alineatul (6) din Regulamentul (CE) nr. 1060/2009. Cu toate acestea, Regulamentul (UE) nr. 462/2013 al Parlamentului European și al Consiliului (3) a introdus cerințe suplimentare pentru agențiile de rating de credit înregistrate în Uniune, înăsprind regimul juridic și de supraveghere pentru respectivele agenții de rating de credit. Aceste cerințe suplimentare includ norme obligatorii pentru agențiile de rating de credit privind perspectivele de rating, gestionarea conflictelor de interese, cerințele în materie de confidențialitate, calitatea metodologiilor de stabilire a ratingurilor și prezentarea și publicarea ratingurilor de credit.
                  
               
                     (9)
                  
                  
                     În temeiul articolului 2 al doilea paragraf punctul 1 litera (b) din Regulamentul (UE) nr. 462/2013, cerințele suplimentare se aplică în vederea evaluării echivalenței cadrelor juridice și de supraveghere din țările terțe începând cu 1 iunie 2018.
                  
               
                     (10)
                  
                  
                     În aceste condiții, la 13 iulie 2017, Comisia a solicitat consiliere din partea ESMA în ceea ce privește echivalența cadrului juridic și de supraveghere din alte țări, cum ar fi Mexicul, cu aceste cerințe suplimentare introduse prin Regulamentul (UE) nr. 462/2013, și i-a cerut opinia cu privire la importanța eventualelor diferențe.
                  
               
                     (11)
                  
                  
                     În avizul său tehnic publicat la 17 noiembrie 2017, ESMA a concluzionat că în cadrul juridic și de supraveghere din Mexic referitor la agențiile de rating de credit sunt incluse suficiente dispoziții pentru a îndeplini cerințele suplimentare introduse prin Regulamentul (UE) nr. 462/2013.
                  
               
                     (12)
                  
                  
                     Regulamentul (UE) nr. 462/2013 introduce acum la articolul 3 alineatul (1) litera (w) o definiție a perspectivei de rating, iar Regulamentul (CE) nr. 1060/2009 extinde și la perspectivele de rating o serie de cerințe aplicabile ratingurilor de credit. Cadrul juridic și de supraveghere din Mexic nu recunoaște în mod explicit perspectivele de rating drept un element separat și distinct față de ratingul de credit, însă, în cazul în care o agenție de rating de credit produce perspective de rating, CNBV se așteaptă de la aceasta să îndeplinească aceleași cerințe în materie de transparență, de independență și de publicare ca ratingurile de credit. În plus, CNBV include în monitorizarea sa de supraveghere caracterul adecvat al perspectivelor de rating împreună cu ratingurile de credit asociate.
                  
               
                     (13)
                  
                  
                     Pentru a sublinia independența agențiilor de rating de credit față de entitățile cărora li se acordă ratingul, Regulamentul (UE) nr. 462/2013 extinde, prin modificările introduse la articolul 6 alineatul (4), la articolul 6a și la articolul 6b din Regulamentul (UE) nr. 1060/2009, aplicabilitatea normelor privind conflictele de interese la acele conflicte de interese provocate de acționarii sau membrii care dețin o poziție semnificativă în cadrul agențiilor de rating de credit. Cadrul juridic și de supraveghere din Mexic include o interdicție generală ca acționarii și membrii consiliului de administrație să dețină, în mod direct sau indirect, orice participație la entitatea căreia i se acordă ratingul. În plus, agențiile de rating de credit nu pot furniza niciun serviciu clienților care dețin peste 5 % din capitalul lor.
                  
               
                     (14)
                  
                  
                     Regulamentul (UE) nr. 462/2013 introduce noi dispoziții prin care să se asigure faptul că informațiile confidențiale sunt folosite doar în scopuri legate de activități de rating de credit și sunt protejate împotriva fraudei, a furtului sau a altei forme de abuz. În acest scop, articolul 10 alineatul (2a) din Regulamentul (UE) nr. 1060/2009 prevede obligația agențiilor de rating de credit de a trata toate ratingurile de credit, perspectivele de rating și informațiile aferente drept informații confidențiale până la momentul publicării. Cadrul juridic și de supraveghere din Mexic prevede cerințe detaliate privind măsurile pe care trebuie să le ia agențiile de rating de credit pentru a proteja informațiile confidențiale legate de emitenți. Astfel, este instituit un cadru credibil pentru a asigura protecția împotriva utilizării necorespunzătoare a informațiilor confidențiale.
                  
               
                     (15)
                  
                  
                     Regulamentul (UE) nr. 462/2013 își propune sporirea nivelului de transparență și de calitate al metodologiilor de stabilire a ratingurilor. Acesta introduce, la anexa I secțiunea D subsecțiunea I punctul 3 din Regulamentul (CE) nr. 1060/2009, obligația agențiilor de credit de a acorda entității căreia i se acordă ratingul posibilitatea de a semnala eventualele erori materiale înainte de publicarea ratingului de credit sau a perspectivei de rating. Cadrul juridic și de supraveghere din Mexic prevede obligația ca agențiile de rating de credit să informeze o entitate căreia i se acordă un rating cu privire la ratingul de credit, înainte de publicarea acestuia. Agenția de rating de credit și entitatea căreia i se acordă un rating au posibilitatea de a stabili ele însele dacă agenția de rating de credit trebuie să transmită un preaviz clientului și, în acest caz, cu cât timp înainte de publicare trebuie transmise comentarii.
                  
               
                     (16)
                  
                  
                     Regulamentul (UE) nr. 462/2013 introduce măsuri de protecție la articolul 8 alineatul (5a), alineatul (6) literele (aa) și (ab) și alineatul (7) din Regulamentul (CE) nr. 1060/2009, pentru a asigura faptul că nicio modificare adusă metodologiilor de stabilire a ratingurilor nu are drept rezultat metodologii mai puțin riguroase. Cadrul juridic și de supraveghere din Mexic prevede obligația ca agențiile de rating de credit să publice pe site-ul lor web, anterior utilizării lor, metodologiile și procedurile utilizate pentru cercetări, analize, opinii, evaluări și examinări privind calitatea creditului, precum și să facă publică orice modificare semnificativă a metodologiilor lor, astfel încât să poată fi consultate de publicul investitor. În același mod, agențiile de rating de credit au obligația de a-și revizui metodologiile și modelele, deși nu există cerința explicită de a consulta participanții la piață înainte de modificarea metodologiei și de a aborda erorile identificate la nivelul metodologiilor lor. Cu toate acestea, în cazul în care agenția de rating de credit introduce modificări semnificative la nivelul metodologiilor de stabilire a ratingurilor, agenția trebuie să notifice CNBV cu privire la modificările metodologiei de stabilire a creditelor și să le facă publice fără a prezenta motivele care le-au determinat. În cazul modificării modelelor și metodologiilor de stabilire a ratingurilor de la nivelul unei agenții de rating de credit, aceasta din urmă trebuie să revizuiască toate ratingurile acordate anterior.
                  
               
                     (17)
                  
                  
                     Regulamentul (UE) nr. 462/2013 consolidează cerințele referitoare la prezentarea și divulgarea ratingurilor de credit. În temeiul articolului 8 alineatul (2) și anexei I secțiunea D subsecțiunea I punctul 2a din Regulamentul (CE) nr. 1060/2009, o agenție de rating de credit trebuie să publice, odată cu metodologiile de rating, modelele și ipotezele principale de rating, orientări clare și ușor de înțeles care să explice ipotezele, parametrii, limitele și incertitudinile referitoare la modelele și metodologiile de stabilire a ratingurilor utilizate în procesul de stabilire a ratingului de credit. Cadrul juridic și de supraveghere din Mexic prevede obligația agențiilor de rating de credit de a evidenția, într-un rating de credit, faptul că acesta constituie opinia agenției și că el conține dispoziții prin care se asigure faptul că în ratingurile de credit sunt prezentate doar informații relevante pentru ratingul de credit. De asemenea, sunt prevăzute cerințe menite să asigure faptul că agențiile de rating de credit furnizează îndrumări suficiente pentru ca ratingurile de credit să poată fi înțelese de utilizatorii acestora.
                  
               
                     (18)
                  
                  
                     Cu scopul de a consolida concurența și de a limita probabilitatea apariției conflictelor de interese în sectorul agențiilor de rating de credit, Regulamentul (UE) nr. 462/2013 introduce, la anexa I secțiunea E subsecțiunea II din Regulamentul (CE) nr. 1060/2009, cerința ca comisioanele percepute de agențiile de rating de credit pentru ratingurile de credit și serviciile auxiliare să nu aibă un caracter discriminatoriu și să se bazeze pe costuri reale. Acesta prevede obligația agențiilor de rating de credit de a face publice anumite informații financiare. Cadrul juridic și de supraveghere din Mexic prevede obligația agențiilor de rating de credit de a furniza CNBV date privind comisioanele percepute de la clienți individuali, indicând veniturile obținute de la fiecare și detaliind toate serviciile furnizate fiecăruia în ultimul an. Agențiile de rating de credit divulgă publicului dacă au primit de la aceeași entitate căreia i se acordă ratingul comisioane pentru alte servicii decât serviciile de rating și procentul aferent comisioanelor pentru serviciile de rating. În plus, există obligația generală ca CNBV să garanteze egalitatea de tratament pentru toți clienții agențiilor de rating de credit.
                  
               
                     (19)
                  
                  
                     Principiul proporționalității și abordarea bazată pe riscuri ghidează Comisia în evaluarea regimului de reglementare al unei țări terțe. În lumina factorilor analizați, cadrul juridic și de supraveghere al Mexicului pentru agențiile de rating de credit îndeplinește condițiile prevăzute la articolul 5 alineatul (6) al doilea paragraf din Regulamentul (CE) nr. 1060/2009 și ar trebui să fie considerat în continuare echivalent cu cadrul juridic și de supraveghere instituit prin regulamentul respectiv.
                  
               
                     (20)
                  
                  
                     Din rațiuni de securitate juridică, ar trebui să fie adoptată o nouă decizie de punere în aplicare și, prin urmare, Decizia de punere în aplicare 2014/247/UE ar trebui abrogată.
                  
               
                     (21)
                  
                  
                     Comisia, asistată de ESMA, ar trebui să monitorizeze în continuare, în mod regulat, evoluția măsurilor juridice și de supraveghere aplicabile agențiilor de rating de credit, evoluțiile pieței și eficacitatea cooperării pentru supraveghere în ceea ce privește monitorizarea și asigurarea respectării în Mexic, pentru a asigura conformitatea permanentă.
                  
               
                     (22)
                  
                  
                     Măsurile prevăzute în prezenta decizie sunt conforme cu avizul Comitetului european pentru valori mobiliare,
                  
               ADOPTĂ PREZENTA DECIZIE:
         
            Articolul 1
            În sensul articolului 5 din Regulamentul (CE) nr. 1060/2009, cadrul juridic și de supraveghere al Mexicului aplicabil agențiilor de rating de credit este considerat echivalent cu cerințele Regulamentului (CE) nr. 1060/2009.
         
         
            Articolul 2
            Decizia de punere în aplicare 2014/247/UE se abrogă.
         
         
            Articolul 3
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Adoptată la Bruxelles, 29 iulie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 302, 17.11.2009, p.1
         
         
            (2)  Decizia de punere în aplicare 2014/247/UE a Comisiei din 28 aprilie 2014 privind recunoașterea cadrului juridic și de supraveghere al Mexicului ca fiind echivalent cu cerințele Regulamentului (CE) nr. 1060/2009 al Parlamentului European și al Consiliului privind agențiile de rating de credit (JO L 132, 3.5.2014, p. 71).
         
            (3)  Regulamentul (UE) nr. 462/2013 al Parlamentului European și al Consiliului din 21 mai 2013 de modificare a Regulamentului (CE) nr. 1060/2009 privind agențiile de rating de credit (JO L 146, 31.5.2013, p. 1).